作者:元稹
標題:和樂天贈吳丹
內容:不識吳生面，久知吳生道。跡雖染世名，心本奉天老。雌一守命門，回九填血腦。委氣榮衛和，咽津顏色好。傳聞共甲子，衰隤盡枯槁。獨有冰雪容，纖華奪鮮縞。問人何能爾，吳實曠懷抱。弁冕徒掛身，身外非所寶。伊予固童昧，希真亦雲早。石壇玉晨尊，晝夜長自掃。密印視丹田，遊神夢三島。萬過黃庭經，一食青精稻。冥搜方朔桃，結念安期棗。綠發幸未改，丹誠自能保。行當擺塵纓，吳門事探討。君為先此詞，終期搴瑤草。